मेजरगंज में शॉर्ट सर्किट से आग
मेजरगंज : प्रखंड के रतनपुर वार्ड नंबर-13 में रविवार की रात बिजली के शॉर्ट सर्किट से लगी आग ने 12 घर राख हो गया. प्रभावितों में महादलित परिवार के सात घर भी शामिल हैं.
घर में रखे वस्त्र, आभूषण, खाद्य सामग्री, नकदी समेत 10 लाख से अधिक की क्षति हुई है. जानकारी के अनुसार, सबसे पहले आग कमल साह के घर में लगी. आग से घर में रखा गैस सिलेंडर भी विस्फोट हो गया, जिससे आग विकराल रूप धारण कर लिया और देखते ही देखते बगलगीर सत्येंद्र साह, रवींद्र साह, शैलेंद्र साह, नंदलाल राम, लालबाबू राम, हितलाल राम, शिवलाल राम, लक्ष्मी राम, मुकेश राम, श्री भगवान राम के घरों को अपनी आगोश में ले लिया.
कमल साह की 12 बकरियां, सत्येंद्र साह की छह तथा हितलाल राम की दो बकरी भी आज की भेंट चढ़ गया. वहीं ग्रामीण नत्थू साह के घर का निर्माण हो रहा था, जो कि अपने घर के सभी सामान हितलाल राम के घर में रखा था, वह भी जलकर राख हो गया. ग्रामीणों की काफी मशक्कत के बाद आग पर काबू पाया गया. लोगों ने बताया कि लक्ष्मी राम के पुत्र की शादी अगले माह 25 तारीख को थी, जो शादी की सारी तैयारियां कर ली थी, जिसमें कीमती वस्त्र आभूषण सहित सभी सामान जलकर राख हो गए.
सोमवार की सुबह पहुंचे स्थानीय मुखिया रामसुंदर राय ने पीड़ित परिवारों को एक-एक प्लास्टिक, सारी, आलू, चावल, दाल तथा 11-11 सौ रुपया दिया. वहीं मौके पर उपस्थित पूर्व प्रमुख सह प्रमुख प्रतिनिधि राकेश कुमार सिंह ने दूरभाष पर अंचलाधिकारी चंदन कुमार को इसकी सूचना दी तथा लोगों को अंचलाधिकारी की ओर से आश्वासन दिलाया कि सरकार द्वारा मिलने वाले सहायता राशि शीघ्र ही पीड़ित परिवारों को मिल सकेगा.
इस घटना के बाद राजनैतिक दलों का भी रतनपुर गांव में आना-जाना शुरू हो गया है. सभी पार्टी व दल के नेता पहुंच पीड़ित परिवार को ढांढ़स बढ़ाने के साथ ही सरकार से मुआवजे की मांग कर रहे हैं.